**Dumnezeu, vis sau realitate**

*Teodor Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

m-a privit în ochi şi

mi-a numărat bătăile de inimă

ca şi cum aş fi pierdut câteva

semnificaţia gestului

făcea parte

dintr-un

scenariu ascuns ochilor

privirea sa mută mă trecea

dintr-un gând într-altul

traversând pustietatea din mine

am avut impresia că am murit

era prima oară când

m-am văzut

alergând prin copilărie

pe un drum către ceea ce am fost

l-am văzut pe tata punând

ţigle pe casă

mama întindea rufele la uscat

fratele cel mic

îmi fura din bomboanele

puse sub pernă

Dumnezeu

cocoţat pe un nor

îmi vorbea din priviri

eu îmi ţineam inima în mână

şi zâmbeam

sunt sigur că am fost eu

dialogam cu mine

cu tata cu mama

cu fratele cel mic

şi cu Dumnezeu

sunt eu

mi-e dor de atunci

mi-e dor de mine

mi-e dor de ai mei

mi-e dor de voi

mi-e dor de Dumnezeu

trist

îmi pândesc amintirea

timp în care

citesc pe silabe iubirea şi

neputinţa de a mai fi

ceea ce am fost...